Document ID: 32011R1020

ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 1020/2011 ΤΗΣ ΕΠΙΤΡΟΠΉΣ
της 14ης Οκτωβρίου 2011
για την τροποποίηση του εκτελεστικού κανονισμού (ΕΕ) αριθ. 543/2011 όσον αφορά τα ανώτατα ποσά στήριξης για τις αποσύρσεις από την αγορά νεκταρινιών και ροδακίνων
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη συνθήκη για τη λειτουργία της Ευρωπαϊκής Ένωσης,
Έχοντας υπόψη τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα («Ενιαίος κανονισμός ΚΟΑ») (1), και ιδίως το άρθρο 103η σε συνδυασμό με το άρθρο 4,
Εκτιμώντας τα ακόλουθα:
(1)
Ο κανονισμός (ΕΚ) αριθ. 1234/2007 και ο εκτελεστικός κανονισμός (ΕΕ) αριθ. 543/2011 της Επιτροπής, της 7ης Ιουνίου 2011, για τη θέσπιση λεπτομερών κανόνων εφαρμογής του κανονισμού (ΕΚ) αριθ. 1234/2007 του Συμβουλίου όσον αφορά τους τομείς των οπωροκηπευτικών και των μεταποιημένων οπωροκηπευτικών (2), προβλέπει κανόνες για την εφαρμογή των μέτρων διαχείρισης και πρόληψης κρίσεων σχετικά με τα οπωροκηπευτικά, η παραγωγή των οποίων είναι εξαιρετικά απρόβλεπτη.
(2)
Είναι δυνατόν να προκύψει πλεόνασμα οπωροκηπευτικών στην αγορά με αποτέλεσμα τη σημαντική διατάραξή της. Στην περίπτωση αυτή, τα μέτρα πρόληψης και διαχείρισης κρίσεων είναι δυνατόν να περιλαμβάνουν αποσύρσεις από την αγορά όπως αναφέρεται στο άρθρο 103γ παράγραφος 2 στοιχείο α) του κανονισμού (ΕΚ) αριθ. 1234/2007 και στο άρθρο 75 του εκτελεστικού κανονισμού (ΕΕ) αριθ. 543/2011 για τη σταθεροποίηση των τιμών παραγωγού.
(3)
Σύμφωνα με το άρθρο 79 παράγραφος 1 του εκτελεστικού κανονισμού (ΕΚ) αριθ. 543/2011, στο παράρτημα ΧΙ του εν λόγω κανονισμού καθορίζονται τα ανώτατα ποσά στήριξης για τις αποσύρσεις των προϊόντων που αναφέρονται στο εν λόγω παράρτημα από την αγορά. Τα ποσά αυτά πρέπει να καθορίζονται κατά τρόπο ώστε να διασφαλίζεται αφενός ότι οι αποσύρσεις δεν αποτελούν μόνιμη εναλλακτική διέξοδο για τα προϊόντα αντί της διάθεσής τους στην αγορά και, αφετέρου, ότι οι αποσύρσεις εξακολουθούν να αποτελούν αποτελεσματικό μέσο για την πρόληψη και τη διαχείριση κρίσεων.
(4)
Με βάση την επικρατούσα κατάσταση στην αγορά για τα ροδάκινα και τα νεκταρίνια και προκειμένου να αμβλυνθεί ο αντίκτυπος της απότομης μείωσης των τιμών αυτό το καλοκαίρι, πρέπει να προσαρμοστούν τα ανώτατα ποσά στήριξης για τις αποσύρσεις από την αγορά για τα ροδάκινα και τα νεκταρίνια.
(5)
Θα πρέπει συνεπώς να τροποποιηθεί αναλόγως ο κανονισμός (ΕΕ) αριθ. 543/2011.
(6)
Είναι σκόπιμο να εφαρμοστούν τα νέα ποσά στήριξης από τις 19 Ιουλίου 2011, ημερομηνία κατά την οποία άρχισε να γίνεται προφανής η σημασία της πτώσης των τιμών για τα ροδάκινα και τα νεκταρίνια. Ως εκ τούτου, ο παρών κανονισμός πρέπει να αρχίσει να ισχύει την ημέρα της δημοσίευσής του.
(7)
H διαχειριστική επιτροπή για την κοινή οργάνωση των γεωργικών αγορών δεν διατύπωσε γνώμη εντός της προθεσμίας που καθόρισε ο πρόεδρός της,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το παράρτημα XI του εκτελεστικού κανονισμού (ΕΕ) αριθ. 543/2011 αντικαθίσταται από το κείμενο που περιλαμβάνεται στο παράρτημα του παρόντος κανονισμού.
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
Εφαρμόζεται από τις 19 Ιουλίου 2011.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 14 Οκτωβρίου 2011.

Labels: 3
17
6